Nurmon Jymy - lentopallon Mestaruusliiga

JymyVolley – LP Viesti
2022-10-02 17:00 (Europe/Helsinki) | Nurmohalli, Länsitie 30, 60550 Seinäjoki, Suomi
JymyVolley avaa kauden LP Viestiä vastaan
Nurmon JymyVolley avaa kauden naisten lentopalloliigassa uudessa tilanteessa, kun päävalmentaja Kari Raatikainen irtisanoutui vain viisi päivää ennen kauden alkua. Jymyllä ei vielä ole tiedossa uuden päävalmentajan nimeä. Naisten joukkueen kapteeni Riikka Valkonen toteaa, että homma on harmillinen.

Toisaalta meille pelaajille se tarkoittaa sitä, että samaa lentopalloa pelaamme, kuin aiemminkin. Valmistaudumme kauteen ja kauden avaukseen, kuten olemme ennenkin tehneet, Valkonen toteaa.

Jymy saa kauden avauksessa vastaan viime kauden nelosen LP Viestin sunnuntaina Nurmohallissa. Ottelu on LP Viestille jo toinen, sillä salolaiset avaavat kautensa jo perjantaina Salossa ottelulla PuijoVolleytä vastaan.

Kova porukka on vastassa. Olemme kohdanneet kahdesti harjoituspeleissä, jotka ovat olleet tasaista vääntöä. Viime vuonna LP Viesti jäi pitkästä aikaa ilman mitalia neljänneksi Hämeenlinnan voittaessa sen pronssiottelussa. Viime vuonna mestaruuden vei Kuusamo ja hopeaa otti Kangasala. Se oli viime kaudella tasainen nelikko.

Jos JymyVolleyssa tapahtui valmentajan vaihdos juuri ennen kauden alkua, niin Jymy sai vain päivää myöhemmin julkaista myös miellyttävän uutisen uudesta vahvistuksesta Kaisa Jokisen palatessa Jymyn riveihin. Jokinen pelasi Jymyssa viimeksi kaudella 2019-2020 eli kaksi vuotta sitten. Silloin Jokinen tunnettiin nimellä Nyman.

Nyt on viime päivinä tapahtunut sekä hyvää, että huonoa. Kaisa on esimerkki hyvästä. Hän on kokenut pelaaja, joka tuo vahvuutta kentälle. Hän on tosi tärkeä juttu joukkueelle sekä pelillisesti, että henkisesti.

#1 Riikka Valkonen jatkaa JymyVolleyn kapteenina.
Jokinen on yksi maan valovoimaisimmista naislentopalloilijoista. Palkintokaapissa on seitsemän Suomen mestaruutta ja kolme SM-hopeaa. Suomen Cupin mestaruuksiakin Jokinen on ollut varmistamassa viisi kertaa. Kevätkauden 2022 hän pelasi LP Viestissä.
Toinen uusi pelaaja Jymyssä on yleispelaaja Netta Hyttinen, joka pelasi viime kaudella Hämeenlinnassa. Hyttinen on vahvistus erityisesti puolustuspelissä ja vastaanotossa. Kolmas uusi nimi on viime kaudella Jymyssä parissa pelissä loppukaudesta pelannut Kerttu Kannala, joka täksi kaudeksi on noussut mukaan Jymyn liigajoukkueeseen.

Muuten porukka on pysynyt samana lukuun ottamatta Sanni Rantasta, joka lähti jenkkeihin ja ruotsalaisvahvistus Diana Lundvallia.

Tällä hetkellä Jymy on liigajoukkueista ainoa, jolla ei ole riveissään ulkomaalaisvahvistusta.

Se on meillä tämän hetken tilanne. Olemme tuttuja pelaajia keskenään ja se on meidän vahvuus. Kotimaisin voimin mennään.

Jymylle kausi liigassa on kuudes peräkkäinen. Valkonen toteaa, että on hienoa päästä aloittamaan kausi.

On se pelaajille ja joukkueelle hieno asia, kun kausi alkaa. Toivotaan, että joukkue pysyy ehjänä ja että ei jouduttaisi viime kauden tilanteeseen enää, jossa ajoittain peleissä ei ollut katsojia koronarajoituksista johtuen, Valkonen painottaa.

JARI HAKALA

LP Kangasala - JymyVolley
2022-10-08 17:00, 2023-01-14 17:00

JymyVolley – Puijo Wolley
2022-10-16 17:00 | Nurmohalli, Länsitie 30, 60550 Seinäjoki, Suomi
Jymy hakee kauden avausvoittoa

JymyVolley lähtee kauden kolmanteen otteluunsa naisten lentopallon mestaruusliigassa kotihalliin sunnuntaina voitto vahvasti tähtäimessä, sillä kahdessa aiemmassa ottelussa Jymy on kohdannut sarjan kärkipään vastustajat LP Viestin ja LP Kangasalan. Molemmissa otteluissa on tullut tappio, vaikka kauden avauksessa LP Viestiä vastaan Jymy oli lähellä viedä pelin viiteen erään.
Jymy hakee kauden avauspisteitä kolmannessa ottelussaan Puijo Wollleytä vastaan. Kuopiolaisryhmä on viime kaudesta vahvistunut varsin mittavasti ja se on voittanut molemmat kauden avausottelunsa. Kuopiolaiset hakivat pisteet ottelusta LP Viestiä vastaan viidessä erässä ja voittivat kotiottelussaan LP Vampulan selvin lukemin suoraan kolmessa erässä.
– Tasapainoinen porukka, jolla on hyvä passari. Joukkue pelaa varsin nopeatempoista peliä ja pystyy hyökkäämään vahvasti, toteaa Jymyn keskipelaaja Sara Niemi.
JymyVolley sai myös alkukaudesta lähtien vaivanneen päävalmentajakysymyksen kuntoon juuri ennen ottelua Puijo Wolleyta vastaan. Kari Raatikaisen sanottua itsensä irti vain viisi päivää ennen sarjan alkua, Jymy sai nyt riveihinsä nuoren valmentajan. Naisten joukkueen valmentajana jatkaa jo pari viikkoa joukkuetta valmentanut 27-vuotias Aleksi Mutka. Sopimuksen 1+1 tehnyt Mutka on aiemmin toiminut Jymyssä juniorivalmentajana.
Keskipelaaja Niemi toteaa oman joukkueensa mahdollisuudet Puijo Wolleyta vastaan olevan syöttöpelin toimivuudessa.
– Meidän pitää saada syötöllä vastustajan vastaanotto rikki. Oma torjunta ja puolustus ovat myös ratkaisevassa asemassa, että pääsemme sitä kautta peliin kiinni.
Jymy ei ole kohdannut Puijo Wolleytä viime kauden pelien jälkeen harjoitusotteluissa.
– Muutama pelaaja heillä on tutuja. Sitten on tullut muutama uusi. Joukkue on uudistunut kovasti, sillä heillä on kolme ulkomaalaisvahvistusta eli passari Oksana Rusnachenko, yleispelaaja Johelins Belissario ja keskipelaaja Sarah Schmid. Joukkue on selvästi vahvistunut.
Puijo Wolley ja Jymy ovat viime kausina pyörineet samoilla sijoilla sarjataulukossa, mutta ainakin alkukausi on osoittanut, että kuopiolaisjoukkue haluaa eteenpäin. Jymy puolestaan on sarjassa ainoa joukkue, joka pelaa täysin kotimaisin voimin.
– Kyllä he ovat vahvistuksia hakeneet tarkoituksella.
Niemi luottaa Jymyn pelin aukeavan.
– Olemme kehittäneet omaa pelaamista monipuolisesti. Olemme keskittyneet eri osa-alueisiin varsin tasapuolisesti, mutta torjunta, puolustus ja hyökkäys ovat olleet enemmän esillä. Myös kommunikaatio on ollut työn alla, Niemi kertoo.

LP Vampula - JymyVolley
2022-10-19 18:30

OrPo - JymyVolley
2022-10-22 17:00, 2023-01-28 17:00

JymyVolley – LiigaPloki
2022-11-06 17:00 | Nurmohalli, Länsitie 30, 60550 Seinäjoki, Suomi
Jymyllä on voitonnälkää
Naisten lentopallon mestaruusliigassa pelaava Jymy Volley avasi pistetilinsä naisten lentopallon mestaruusliigassa hakemalla komean vierasvoiton Orivedeltä lähes kaksi viikkoa sitten. Jymy oli hävinnyt neljä liigan avauskamppailua, joten voitto Orivedeltä maistui. Varsinkin, kun Jymy käänsi pelin voitoksi viemällä kolme viimeistä erää kahden erätappion jälkeen.
Jymyn päävalmentaja Aleksi Mutka hieman harmittelee ottelun jälkeen tullutta kahden viikon taukoa. Avausvoiton jälkeen Jymyllä olisi ollut nälkää pelata seuraava peli nopeammallakin aikataululla, muta toisaalta kaksi viikkoa on antanut aika valmistautua. Nyt Jymy saa vastaansa sunnuntaina kotisalissaan LiigaPlokin Pihtiputaalta.
• Avausvoitto antoi tietysti niin pelaajille kuin valmennukselle nälkää pelata seuraava peli mahdollisimman pian. Taukokin teki toki terää. Pelaajat ovat nyt hyvässä tikissä, toteaa Mutka.
LiigaPloki on Jymyn edellä sarjataulukossa kahdella voitollaan. Molemmat joukkueet lähtevät otteluun sunnuntaina Nurmohallille voitto taskussaan, sillä Pihtipudas haki kauden toisen voittonsa tämän viikon keskiviikkona Rovaniemeltä. LiigaPloki löi Lapin ylpeyden Artic Volleyn suoraan erin 3-0. LiigaPlokilla on naisten lentopallon pääsarjatasolla pitkä historia, sillä tämä kausi on joukkueen kahdeskymmenes pääsarjatasolla.
• Pihtiputaalla on taitavia pelaajia ja hyviä hankintoja, mutta alkukausi on ollut aika hajanainen. Joukkuepelaamisessa on ollut haasteita ja joukkue ie ole päässyt pelaamaan samalla kokoonpanolla. Se vaikuttaa tietenkin pelaamiseen ja on meidän paikka iskeä.
Pihtipudas sai pidettyä viime kauden joukkueesta ukrainalaiskaksikon passari Olena Napalkovan ja hakkuri Anna Yefremenkon. Lisäksi joukkueessa on yleispelaajana jenkki Kristian Lux ja toisena yleispelaajana myös ulkomaalaisvahvistus Dariana Hollingswoth Puerto Ricosta.
• He ovat ihan hyviä pelaajia. Yhden harjoituspelin pelasimme ennen kauden alkua. Torstaina katsomme mitä dataa joukkueesta löytyy ja aloitamme purkamaan vastustajan peliä. Meillä on LiigaPlokin pelit käytettävissä ja meidän pitää löytää ne jutut millä Jymy ottaa voiton pelistä.
Mutkalla on selkeä ajatus siitä, mitkä osa-alueet pitää olla iskussa.
• Oma syöttö sekä vastaanotto ja hyökkäys pitää saada toimimaan. Meidän ote on hieman harhaillut ja nyt on tärkeää saada koko peliin tasainen ote.
Päävalmentaja on tyytyväinen, sillä pelaajat ovat tikissä niin fyysisesti kuin henkisesti.
• Pitkästä aikaa pääsemme kotihalliin. Pientä kremppaa on aina, mutta kaikki ovat pelikunnossa ja pääsemme hakemaan voittoa ykkösporukalla. Tavoitteena on pelata laadukasta ja hyvää lentopalloa ja hakea sieltä isku tähän peliin, Mutka toteaa.
JARI HAKALA

Pölkky - JymyVolley
2022-11-09 18:30, 2023-02-24 18:30

WoVo - JymyVolley
2022-11-10 18:30

JymyVolley – OrPo
2022-11-13 17:00 | Nurmohalli, Länsitie 30, 60550 Seinäjoki, Suomi
JymyVolley valmis haastamaan OrPon

Naisten lentopallon Mestaruusliigassa on JymyVolley tällä hetkellä kovassa otteluruuhkassa, sillä Isänpäivänä 13.11. klo 17.00 pelattava kotiottelu Oriveden Ponnistusta vastaan on nurmolaisille jo neljäs reilun viikon aikana.
– Kaksijakoiset mietteet jäivät viikolla pelatuista pohjoisen reissun kahdesta ottelusta, JymyVolleyn päävalmentaja Aleksi Mutka totesi.
– Pölkky peli oli meiltä hyvää vääntöä, vaikka yksi kuusikon pelaajistamme oli poissa. Arctic Volleyta vastaan seuraavana päivänä puhti vain yksinkertaisesti loppui pelaajilta. Se johtui pitkälti siitä, että alla on tosi kova viikko ja matkustamisen kanssa oli ongelmia, sillä olimme Rovaniemellä perillä vasta aamuyöllä.
Tulevaa Orivesi ottelua ajatellen suurin murhe päävalmentaja Mutkalla on se, että pelaajat ehtivät lepäämään kunnolla pohjoisen rasittavasta matkasta.
– Meillä on koko ajan peli parantunut ja olemme menneet eteenpäin. En ole lainkaan huolissani meidän pelaamisestamme, sillä olemme pystyneet napsimaan pisteitä aivan kärkijoukkueiltakin.
– OrPoa ei voi mitenkään väheksyä, mutta joukkue on kaadettavissa. Heillä on hyvä hakkuri ja monta taitavaa pelaajaa, mutta niin kuin näytimme viimeksi Pölkky pelissä, meillä on täydet mahdollisuudet ottaa pisteet joukkueelta kuin joukkueelta, Mutka mietti.
– Syötön vastaanotosta kaikki lähtee tulevassa ottelussa niin kuin kaikissa muissakin liigan kamppailuissa. Jos vastaanotto vireessä, niin uskon meidän olevan siinä tapauksessa vahvoilla, sillä vastaanoton onnistuminen mahdollistaa meille pikkasen rohkeamman keskihyökkäyksen ja muuta.
OrPo ja JymyVolley kohtasivat Mestaruusligassa toisensa Orivedellä lokakuun lopulla. Silloin ottelu päättyi vaiherikkaiden tapahtumien jälkeen nurmolaisten 2-3 voittoon. Tuossa ottelussa OrPo vei nimiinsä kasi ensimmäistä erää. Sitten nurmolaiset saivat pelinsä kulkemaan ja käänsivät kamppailun lopulta edukseen ottaen kauden ensimmäisen voittonsa.

Hämeenlinna - JymyVolley
2022-11-19 17:00, 2023-03-08 18:30

JymyVolley – Hämeenlinna
2022-12-04 17:00 | Nurmohalli, Länsitie 30, 60550 Seinäjoki, Suomi
JymyVolley otteluun Hämeenlinnaa vastaan Ivana Radonjicin johdolla

JymyVolley pelasi alkukauden ainoana joukkueena naisten lentopallon mestaruusliigassa ilman ulkomaalaisvahvistusta, mutta nyt myös Jymy on saanut kokeneen vahvistuksen riveihinsä. Serbialainen 31-vuotias Ivana Radonjic saapuu Nurmoon joulukuun alussa ja nähtäneen kentällä jo sunnuntain kotiottelussa Hämeenlinnaa vastaan.
– Hän on pelannut pitkään ammatikseen eri maiden sarjoissa ja kyllä meidän oletusarvo on, että kova peluri saadaan riveihin. Hän saapuu Suomeen torstaina ja on jo illan harjoituksissa mukana. Samoin lauantaina hän on harjoituksissa ja toivottavasti sitten sunnuntaina kotipelissä, toteaa Jymyn päävalmentaja Aleksi Mutka.
Mutka toteaa, että aina alussa on pieni jännitys pelaajan pelioikeuksista.
– Nämä ovat lajiliittojen välisiä asioita, mutta toivomme, että kaikki asiat ovat kunnossa. Ainakin tällä hetkellä tilanne on hyvä ja olisi hienoa, että hän olisi mukana sunnuntain kotipelissä.
Jymyn päävalmentaja on monen muun kanssa paiskinut paljon töitä ulkomaalaisvahvistuksen hankinnassa. Tässä vaiheessa kautta, siirtoikkunan kohta umpeutuessa, Jymylle oli tärkeää saada pelaaja vielä tämän vuoden puolella.
– Olen katsonut pelejä ja selannut tilastoja. Kaikki tieto, mitä ulkomailta on saatavissa, on haettu ja kaikki mitä olemme pystyneet selvittämään, on selvitetty. Olemme tehneet paljon hommia sen eteen, että pelaajasta on suurin hyöty meille loppukaudeksi.
Mutka korostaa, että pelaajan hankinta on iso urakka, mutta toki mielenkiintoinen. Tunteja on kertynyt koko porukalle useita, että pelaaja on sitä, mitä seura haluaa.
– On se aikamoinen prosessi ja pelaaja-agentit ovat myös mukana. Kevään try-outteihin verrattaessa tilanne on tässä kohtaa kautta aina tiukempi. Täytyy aina muistaa, että urheilussa ei ole valmiita valintoja. Toivotaan, että saadaan pelaaja, joka on tullut esiin.
Jymy on pelannut koko alkukauden kotimaisin voimin. Tilanne muissa liigaseuroissa on toinen. Useampi joukkue on hankkinut riveihinsä kolme ulkomaalaisvahvistusta tai enemmänkin.
– Me olemme rakentaneet joukkuetta kotimaisin voimin ja pystytty pelaamaan hyviä otteluita. Nyt tämä on meille iso juttu ja toivotaan, että sarjataulukkoon kertyy lisää pisteitä.
Sunnuntain kotiottelun vastustaja Hämeenlinna, on ollut ehkä materiaaliinsa nähden jopa yllättävän vaisu alkukaudesta. Joukkueessa on kuitenkin useita pelaajia, joilla on maajoukkuetason kokemusta. Hämeenlinna on sarjataulukossa sijalla kahdeksan.
– Meillä on hieno kotiyleisö ja se tekee sen, että millekään joukkueelle pelit Nurmossa eivät ole helppo juttu. Mielenkiintoinen peli on tulossa.
Joukkueet ovat viimeksi kohdanneet pari viikkoa sitten Hämeenlinnassa. Hämeenlinna voitti ottelun erin 3-1.
– Olimme siinä pelissä hyvin kiinni, mutta vastustaja oli hieman tehokkaampi hyökkäys- ja torjuntapelissä. Nyt, kun saamme hyökkäystehoja korkeammalle, olemme voitossa kiinni, Mutka painottaa.

Puijo Wolley - JymyVolley
2022-12-10 17:00

JymyVolley – LP Vampula
2022-12-14 18:30 | Nurmohalli, Länsitie 30, 60550 Seinäjoki, Suomi
Jymyllä edessä kaksi tärkeää kotiottelua

Naisten lentopallon mestaruusliigan syyskauden huipennuksessa JymyVolley saa viikon sisällä kotisaliinsa Nurmohalliin kaksi tärkeää kotiottelua ennen joulutaukoa. Keskiviikkona Jymy kohtaa kotonaan LP Vampulan, joka sarjataulukossa on Jymyn edellä. Lokakuun puolivälissä joukkueet kohtasivat Vampulan kotisalissa, jossa kotijoukkue Vampula vei voiton erin 3-2.
• Tosi tärkeät pelit on edessä ennen joulutaukoa. Kahdeksan parasta joukkuetta menee pudotuspeleihin ja nämä pelit ovat niitä, jotka pitää pystyä hoitamaan mahdollisimman hyvin, toteaa Jymyn päävalmentaja Aleksi Mutka.
Mutka painottaa, että naisten mestaruusliiga on tasoittunut. Yhdelläkään joukkueella ei ole yhtään helppoa peliä.
• Mielestäni sarja on tiivistynyt molemmista päistä ja on tasaisempi. Sarjataulukkokin sen kertoo, että kyseessä on tosi mielenkiintoinen sarja.
Keskiviikkona Nurmohalliin tuleva LP Vampula on pelannut käytännössä samalla joukkueella kauden alusta lähtien. Joukkueessa on kolme ulkomaalaispelaajaa. Yleispelaaja Iveta Stanchulova tulee Bulgariasta, kuten myös yleispelaaja Kristiana Petrova. Kolmas ulkomaalaisvahvistus on Kanadasta kotoisin oleva keskitorjuja Vanessa Jarman.
• Vampulan ulkomaalaiset pelaajat ovat nostaneet koko ajan tasoaan. Erityisesti Petrovalla on tilastojenkin valossa hyvä viimeisin kuukausi takana. He ovat rakentaneet joukkuettaan ulkomaalaisiin pelaajiin panostamalla ja kaikki kolme ovat olleet hyviä hankintoja.
Kotimaisista pelaajista keskiviikkoillan vastustajan riveissä Mutka nostaa esiin yleispelaaja Teija Vuorenmaan.
• Hänellä on hyvä kausi takana. Hän on vakiinnuttanut paikkansa aloituskuusikossa hakkurina.
Oman joukkueensa viime kierrosten otteisiin Mutka on tyytyväinen. Jymy on osoittanut olevansa joukkue, joka pystyy haastamaan myös sarjan kärkipään joukkueita. Varsinkin kahdessa viime ottelussa tilanne on parantunut, kun marraskuun loppupuolella Jymy teki sopimuksen serbilaisen hakkurin Ivana Radonjicin kanssa. Hän on ollut mukana kahdessa viime ottelussa.
• Kyllä hän on kova pelaaja ja peli paranee koko ajan. Hän on pelannut pitkään ammattilaisena ja se näkyy. Olen tosi tyytyväinen kahteen otteluun, joissa hän on ollut meillä mukana.
Mutkan ohjeet joukkueelleen keskiviikkoillan otteluun ovat selvät.
• Vastustajalla on taitavat yleispelaajat ja viime pelissä Vampula puolusti hyvin. Panostamme hyökkäyspeliin ja se pitää torjunnan ohella saada kovemmalle tasolle. Olen tyytyväinen syyskauteen, kun pelaamme vielä kaksi hyvää peliä tähän vuoteen ja ensimmäisen nyt keskiviikkona, Mutka silmäilee ohjelmaa.
JARI HAKALA

JymyVolley – Arctic Volley
2022-12-18 17:00 | Nurmohalli, Länsitie 30, 60550 Seinäjoki, Suomi

LiigaPloki - JymyVolley
2023-01-06 18:30

JymyVolley – Pölkky
2023-01-08 17:00 | Nurmohalli, Länsitie 30, 60550 Seinäjoki, Suomi
Loppukiri käyntiin ottelusta Kuusamoa vastaan

JymyVolleyn naisten lentopallon mestaruusliigan joukkue vietti muutaman päivän ansaittua joulutaukoa, mutta palasi hallille heti tapaninpäivän jälkeen arkisten rutiinien pariin.

Otteissa on koko ajan näkyvissä positiivista kehittymistä, mutta emme valitettavasti saanut sitä vielä mukaan perjantain kevätkauden avausotteluun LiigaPlokia vastaan, toteaa Jymyn päävalmentaja Aleksi Mutka.

Vaikka Jymy on tällä hetkellä liigassa viimeisenä, niin sarjataulukko ei kerro totuutta jymyläisten otteista liigassa. Moni peleistä on ollut tasaisia ja viisieräiset pelit olisivat olleet käännettävissä voitoksi. LiigaPlokia vastaan kevätkauden avauksessa Jymy pelasi hienon toisen erän kääntäen sen voitoksi.

Emme saaneet edelleenkään pidettyä otteita tasaisena ja siitä se jäi kiinni. LiigaPloki pelasi hyvää lentopalloa, mutta se joka pystyy pelaamaan tasaisen pelin, on vahvoilla.

Mutka toteaakin, että nyt neljän tappiollisen ottelun jälkeen olisi tärkeää saada kairattua voitto, joka aukaisee peliä entisestään.

Peli kerrallaan menemme eteenpäin. Hieman alle puolet peleistä on runkosarjassa vielä jäljellä. Tämän kauden liiga on ollut niin tasainen, että pelin ollessa hyvissä kuosissa, voiton voi ottaa keneltä vain.

JymyVolleyn selkeä tavoite on edelleen paikka kahdeksan parhaan joukossa pudotuspeleissä. Matkaa tuohon sijaan on tällä hetkellä viisi pistettä. Mahdollisuus loppukirin aloittamiseen on jo sunnuntain kotiottelussa viime kauden mestaria Pölkky Kuusamoa vastaan.

Pölkky vahvisti rivejään juuri joulun alla kahdella pelaajalla. Viime kaudella joukkueessa pelannut yleispelaaja Carlyle Nusbaum tuli takaisin ja toisena pelaajana kolme vuotta sitten LiigaPlokissa pelannut yleispelaaja Madeline Palmer vahvistaa joukkuetta. Molemmat ovat USA:sta kotoisin olevia pelaajia.

Pölkyn kuusikossa on paljon ulkomaalaisia pelaajia ja tavoitteet joukkueella ovat jälleen korkealla.

Kyllä siellä jälleen mestaruutta haetaan. Ehkä isoin kysymys on miten nopeasti uudet pelaajat pääsevät joukkueeseen kiinni.

Mutka toteaa Kuusamon panostaneen myös kotimaisiin pelaajiin.

Maajoukkueessa pelannut keskipelaaja Bettina Yli-Sissala on ollut hyvä ja heillä on myös Kuortaneelta tulleita nuoria pelaajia joukkueessa.

Mutkalla on selvät suunnitelmat miten Pölkky laitetaan lujille sunnuntaina Nurmohallissa.

Oma syöttöpeli ja hyökkäyspeli ovat ratkaisevassa roolissa, päävalmentaja painottaa.

JARI HAKALA

JymyVolley – LP Viesti
2023-01-12 18:30 | Nurmohalli, Länsitie 30, 60550 Seinäjoki, Suomi
Viime vuosien menestysjoukkue vastaan

JymyVolleyn kovat ottelut naisten lentopallon mestaruusliigassa saavat jatkoa torstaina, kun Jymy kohtaa kotonaan viime vuosien kestomenestyjän LP Viestin Salosta. Salolaisjoukkue on moninkertainen mestari ja sen tilillä on aiemmilta vuosilta historian pisin voittoputki. Viime kausi tosin oli haasteellinen salolaisjoukkueelle. LP Viesti nimittäin jäi ensimmäisen kerran 17 vuoteen mitalien ulkopuolelle sijoittuen neljänneksi.
• Viime kausi oli rikkonainen koronan takia ja se näkyi myös salolaisten joukkueessa. Siellä oli myös paljon haasteita kauden mittaan, kertoo Jymyn päävalmentaja Aleksi Mutka.
Nyt käynnissä oleva kausi on myös ollut LP Viestille haasteellinen. Joukkue on rakennettu uudella tavalla painopisteen joukkueen rakentamisessa ollessa kotimaisissa pelaajissa. LP Viesti on tällä hetkellä sarjassa kuudentena.
• Joukkueen ykköspassari Saana Virtanen oli pitkään poissa, mutta on nyt palannut takaisin. Lisäksi Viesti on pelannut tällä kaudella tiukkoja kamppailuja, joista osa on kääntynyt voitoksi ja osa häviöksi.
Jymylle kausi on ollut myös haastava. Joukkue on sarjassa tällä hetkellä viimeisenä eron LP Vampulaan ollessa viisi pistettä. Jymyn edellinen voitto on joulukuun alusta ottelusta Hämeenlinnaa vastaan. Nyt tavoitteena on kääntää viiden ottelun tappioputki kotivoitoksi.
• Peli kerrallaan olemme menneet. On ollut hyviä hetkiä ja heikompia hetkiä. Iso juttu on nyt se, että peli pitää saada kuosiin ja pisteitä lisää.
Jymyllä on riveissään yksi ulkomaalaisvahvistus. Joulukuun alussa joukkueeseen liittynyt Ivana Radonjic. Mutka toteaa, että alku oli vahva, mutta vielä Radonjic ei ole yltänyt sille tasolle, joka on mahdollista.
• Odotettavissa on vielä parempia otteita. Paljon on tehty töitä sen eteen, että saamme vielä enemmän hänestä irti.
Mutka kaipaa joukkueeltaan erityisesti tasaisuutta.
• Eri peleissä osa-alueet ovat vaihdelleet eri tavalla.
Jymy on tällä kaudella kohdannut LP Viestin kertaalleen Salossa lokakuun alussa. Sen pelin kotijoukkue voitti erin 3-1.
• Se oli hyvää vääntöä, vaikka voittoa ei tullut. Alkukauden pelit ovat aina varsin erilaisia ja siitä on pitkä, kun kohtasimme.
Mutka nostaakin esiin sarjan mielenkiintoisen ohjelman. Nyt joukkueet kohtaavat varsin nopeasti kahdesti, kun torstaina Nurmossa pelattavan ottelun jälkeen Jymyllä on vain yksi peli välissä, kunnes Jymy matkaa uudelleen LP Viestin vieraaksi.
• Se tuo oman haasteensa, sillä pelitapaa ei viikossa muuteta. Vain taktisesti voi pelata eri tavalla. Sarjajärjestelmässä on jo hieman play-off henkeä ja tietyillä asioilla on iso merkitys.
Päävalmentaja nostaa LP Viestistä esiin hakkuri Saana Lindgrenin. Hän on ollut mukana maajoukkueryhmässä. Lindgren on saatava kuriin, sillä hänellä on iso rooli LP Viestissä.
• Meiltä ottelu, kuten muutkin pelit, vaativat rohkeutta ja uskallusta. Torjunnalla ja puolustuksella on iso rooli, Mutka painottaa.
JARI HAKALA

LP Viesti - JymyVolley
2023-01-20 18:30

JymyVolley – Puijo Wolley
2023-02-08 18:30 | Nurmohalli, Länsitie 30, 60550 Seinäjoki, Suomi
Ottelu Puijoa vastaan avaa tärkeän kotiotteluiden putken

JymyVolley palaa keskiviikkona kolmen vierasottelun jälkeen takaisin kotisaliin ja edessä on kolme tärkeää kotiottelua naisten lentopallon mestaruusliigassa. Keskiviikkona vieraaksi saapuu Puijo Wolley Kuopiosta, joka ehkä hieman yllättäenkin pitää sarjassa tällä hetkellä kärkipaikkaa. Puijon jälkeen Jymyn vieraaksi saapuu LP Vampula, joka on sarjassa juuri Jymyn edellä yhdeksäntenä ja kolmen tärkeän kotipelin putken päättää ottelu Pihtiputaan LiigaPlokia vastaan.
Jymy on tällä hetkellä sarjassa viimeisenä yhdeksän pistettä tavoitteena olevan kahdeksan parhaan joukkueen pudotuspelipaikan takana. Joukkueen kapteeni Riikka Valkonen kuitenkin tietää joukkueensa tahtotason. Jymyllä on vielä edessä seitsemän ottelua runkosarjassa. Se tarkoittaa sitä, että jaossa on 21 pistettä ja Jymy haluaa olla mukana pudotuspeleissä.
• Nyt on edessä tärkeät pelit ja on hienoa päästä pelaamaan ne kotiyleisön edessä. Vaikea kausi on ollut, mutta meitä on hyvin kannustettu. Joukkue on taistellut hienosti ja toivottavasti yleisöä on paikalla, toivoo kapteeni Valkonen.
Myös Valkoselle Puijon menestys on ollut positiivinen yllätys. Varsinkin, kun Puijon otteita verrataan aiempiin kausiin.
• Siellä on tehty hyvää työtä. Seurassa on lahjakkaita pelaajia ja laadukkaat hankinnat ulkomailta.
Valkonen viittaa Puijon kolmeen ulkomaalaisvahvistukseen. Passari Oksana Rusnachenko tulee Ukrainasta. Hän on pelannut kolme kautta Liettuassa ja sen jälkeen ammattilaisura on jatkunut ennen Kuopiota Ranskassa, Kazakstanissa ja viime kaudella Kreikassa.
• Puijo pelaa nopeatempoista peliä, joka tarkoittaa, että vastustajan puolustuksella ja torjunnalla riittää tekemistä.
Keskitorjuja Sarah Scmid on kotoisin USA:sta, mutta pelannut viime kaudet Ruotsissa, Sveitsissä ja Ranskassa. Kolmas vahvistus on hakkurin tontille ennen joulua saapunut japanilainen Reina Tokoku. Hän on pelannut edelliset neljä kautta Japanin liigassa.
• Hän tuli loukkaantuneen hakkurin tilalle ja on ollut todella vakuuttava, Valkonen jatkaa.
Valkosella on selkeä näkemys siitä, miten Jymyn tulee pelata Puijoa vastaan.
• Oman kovan syötön kautta meidän pitää saada vastustajan vastaanotto vaikeuksiin ja pelin tempo putoamaan. Kotisali on tuttu sali ja siitä on yleensä pieni etu.
Jymyn kaudessa näkyy ehkä eniten vaihtelevuus. Sarjataulukko ei kuitenkaan kerro läheskään totuutta joukkueen tasosta, sillä Jymyn viimeisin voitto on kolme viikkoa sitten ottelusta sarjakakkosta LP Kangasalaa vastaan.
• Pelit ovat olleet todella tasaisia ja olemme hävinneet eriä aivan erän viimeisillä palloilla. Meillä on kuitenkin kova hinku pudotuspeleihin. Pelaajat ovat valmiina taistelemaan paikasta ja vastustajia odottaa täällä todella nälkäinen kotijoukkue. Hienoa, että nyt päästään jälleen kotisaliin, Valkonen toteaa.
JARI HAKALA

JymyVolley – LP Vampula
2023-02-12 17:00 | Nurmohalli, Länsitie 30, 60550 Seinäjoki, Suomi
Urheilijan arki jatkuu, LP Vampula vastaan

JymyVolleyn tiivis tahti naisten lentopallon mestaruusliigassa jatkuu toisella peräkkäisellä kotiottelulla, kun keskiviikkona pelatun ottelun jälkeen vieraaksi sunnuntaina Nurmohalliin saapuu LP Vampula. Lähtökohdat sunnuntain kotipeliin ovat herkulliset, sillä Vampula on kuusi pistettä Nurmon edellä sarjataulukossa.
• Tiedämme, että sarjassa mennään kovaa tykitystä eteenpäin, mutta tiedämme myös, että tämä on sitä hienoa urheilijan arkea. Paljon pelejä, paljon matkustamista ja paljon treenaamista, kiteyttää Jymyn päävalmentaja Aleksi Mutka.
Joukkueet iskevät yhteen tasaväkisistä lähtökohdista. Tällä kaudella kaksi edellistä peliä ovat olleet tiukkoja viisieräisiä vääntöjä, jotka molemmat Vampula on pystynyt kääntämään edukseen.
• Vampulalla on vahvat yleispelaajat eli Iveta Stanchulova ja Kristiana Petrova. He ovat molemmat Bulgariasta kotoisin. Lisäksi joukkueen väriläiskä on ollut kakkossarjasta liigaan noussut Teija Vuorenmaa, joka on pelannut hyvän kauden hakkurina.
Mutka toteaa Vampulan vääntäneen pääasiassa edellä luetellun kolmikon voimalla yksinkertaista, mutta tehokasta lentopalloa.
• Meillä se tarkoittaa, että on onnistuttava torjunta- ja puolustuspelissä. Ison pallon hyökkäyksessä on pystyttävä vaikeuttamaan vastustajan peliä.
Mutka toteaa joukkueiden molempien kohtaamisten tällä kaudella olleen mielenkiintoisia pelejä, jotka ovat tarjonneet pitkiä palloralleja ja olleet viihdyttäviä.
• Nyt on taas se hetki kaudesta, kun kotikatsomoon tarvitaan kaikki mukaan. Ennakkoasetelmat enteilevät mielenkiintoista kohtaamista, Mutka ennakoi.
LP Vampula menestyi tällä kaudella hienosti Suomen cupissa selviytyen aina viime viikonloppuna pelattuun välierään saakka, jossa tuli tappio. Jymyllä on edessä kuusi ottelua runkosarjassa. Kolmen kotiottelun putken huipentaa viikon kuluttua ottelu LiigaPlokia vastaan. Sen jälkeen on edessä pohjoisen kiertue Rovaniemen kautta Kuusamoon. Jymy palaa vielä kerran kotihalliin LP Kangasalaa vastaan, kunnes edessä on runkosarjan päätöskierros Hämeenlinnassa. Pisteitä on siis jaossa vielä runsaasti.
• Kyllä meillä on hirveä nälkä kahdeksan parhaan joukkoon pudotuspeleihin. Keskiviikkonakin väänsimme tiukasti sarjakärkeä vastaan ja se enteilee hyvää. Raskas kausi on takana, mutta peli kerrallaan mennään ja katsotaan mihin saakka se riittää. Tilanne on muutenkin hyvä, sillä koko rosteri on pelikunnossa, Mutka toteaa.
JARI HAKALA

JymyVolley – LiigaPloki
2023-02-19 17:00 | Nurmohalli, Länsitie 30, 60550 Seinäjoki, Suomi
Parhaat pelit runkosarjan loppuun
JymyVolleyn päävalmentajalla Aleksi Mutkalla on selkeä tavoite viiteen viimeiseen runkosarjan otteluun naisten lentopallon mestaruusliigassa.
• Lähdemme hakemaan hyviä pelejä, sillä on tärkeää saada hyvät pelit runkosarjan loppuun. Tavoite on pelata mahdollisimman hyvää lentopalloa. Jännitettä ei ole eli tavoite on pelin ehjänä pysyminen läpi ottelun viimeisissä runkosarjan peleissä, määrittelee Mutka.
Jymyllä on jäljellä ensi sunnuntaina kotiottelu Pihtiputaan LiigaPlokia vastaan. Sen jälkeen joukkue matkaa pohjoiseen Rovaniemen ja Kuusamon vieraaksi. Seuraavaksi Jymy tulee vielä kotiyleisön eteen, kunnes runkosarjan päättää viimeinen runkosarjan peli Hämeenlinnassa.
Sunnuntain kotiottelun vastustajan LiigaPlokin Mutka määrittelee hyväksi ja fyysiseksi joukkueeksi, jonka peli on kuitenkin ailahdellut aika paljon. LiigaPloki on tällä hetkellä sarjassa kuudentena tiukasti menossa pudotuspeleihin.
• LiigaPlokilla on ollut haasteita nimenomaan tasaisuudessa. Se ei ole pystynyt pelaamaan kahta peräkäistä peliä hyvin.
Mutkan oma joukkue JymyVolley on sarjassa viimeisenä. Jymy on kuitenkin tällä kaudella pelannut paremmin, mitä sarjataulukko näyttää. Tasaiset ottelut ovat harmittavasti lopussa kääntyneet vastustajien voitoksi.
LiigaPlokin Jymy on kohdannut kahdesti. Marraskuun alussa LiigaPloki kaatui Nurmossa lukemin 3-1, mutta kaksi kuukautta myöhemmin tammikuun alussa pihtiputaalaiset olivat samoin lukemin parempia kotonaan.
• Viimeksi ensimmäisessä erässä LiigaPloki pelasi aivan valtavan hyvää lentopalloa, mutta ottelu tasaantui koko ajan. Joukkueella on hyviä hankintoja riveissään.
Mutka viittaa joukkueen ulkomaalaisvahvistuksiin, joista yleispelaaja Kristin Lux tulee jenkeistä. Yleispelaaja Dariana Hollingsworth-Santana tulee Puerto Ricosta ja kaksi muuta kovaa vahvistusta ovat ukrainalaiset passari Lena Napalkova ja joukkueen kapteeni Anna Yefremenko.
• Pääasiassa he pelaavat näiden vahvistusten kautta. Kotimaan pelaajista keskitorjuja Taija Tikalla on takanaan hyvä kausi.
Mutka tietää Jymyn olevan vahvoilla, kun torjunta ja puolustus ovat kunnossa.
• Ne ovat isossa roolissa ja olemme saaneet ne alueet hyvään tikkiin. Tärkeintä on pelin järkevyys eli pelata fiksua lentopalloa. Tunnistetaan milloin on paikka aggressiiviselle pelille ja milloin on paikka välttää virheet.
JARI HAKALA

Arctic Volley - JymyVolley
2023-02-23 18:30, 2023-03-15 18:30, 2023-03-16 18:00

JymyVolley – LP Kangasala
2023-03-05 17:00 | Nurmohalli, Länsitie 30, 60550 Seinäjoki, Suomi
Jymyä vastaan kakkossijaa jahtaava LP Kangasala

JymyVolleyn naisten lentopallon mestaruusliigan runkosarjan kotiotteluiden päätöksessä sunnuntaina Nurmohallilla verkon toiselle puolelle tulee kolmantena oleva LP Kangasala. Jymyn osalta kahdella jäljellä olevalla ottelulla ei tilastollisesti ole merkitystä, sillä Jymy sijoittuu runkosarjassa viimeiseksi. LP Kangasalalla on puolestaan neljä pistettä eroa kakkospaikkaan, jota pitää tällä hetkellä Kuusamo. Kuuden pisteen päässä Kangasalan niskaan hengittää puolestaan Hämeenlinna, jonka vieraaksi puolestaan Jymy matkustaa ensi keskiviikkona runkosarjan päätöskamppailuun.
• Vaiherikas ja mielenkiintoinen runkosarja on ollut. On pelattu koko runkosarjassa varmaan eniten 3-2 pelejä, mikä on varsin poikkeuksellista. Meillä ei ole ollut ohi menneitä pelejä paria helppoa tappiota lukuun ottamatta. Muuten olemme taistelleet jokaisesta pisteestä, toteaa JymyVolleyn päävalmentaja Aleksi Mutka.
Mutka näkee runkosarjan olleen jo tähän mennessä ennen kahta päätöskierrosta tasainen, jossa monta joukkuetta kamppailee monista eri sijoituksista.
• Runkosarjassa pelien tasaisuus on ollut yleistä. Etukäteen ei ole voinut sanoa miten peleissä käy. Sarjakärki Puijo on tehnyt hyvää työtä ja on ehkä hieman yllättäenkin kärjessä. Toisaalta siellä on palaset olleet kohdillaan. Hämeenlinna puolestaan on ollut loppukaudesta vahva.
Ennen sunnuntain kotiottelua Nurmo on pelannut tällä kaudella kaksi aiempaa kohtaamista LP Kangasalaa vastaan vieraskentällä. Lokakuun alussa Kangasala voitti 3-0, mutta tammikuun puolivälissä Nurmo haki pisteet lukemin 3-2. Molemmat joukkueet niin JymyVolley, kun LP Kangasala pelaavat pääsääntöisesti kotimaisin voimin. Jymyllä on yksi ulkomaalaisvahvistus hakkuri Ivana Radonjic . Myös LP Kangasalalla on vain yksi ulkomaalaisvahvistus myös hakkurina pelaava Katherine Regalado.
• Kangasalalla on paljon pelaajia, jotka taistelevat maajoukkuepaikoista. Joukkue otti tällä kaudella Suomen cupin hopeaa ja sillä on laaja rosteri.
Mutka nostaa Kangasalan vahvuudeksi tasaisuuden. Sillä on laitapelaajien osasto iso vahvuus ja kaksi hyvää passaria. Laidasta erityisesti Viivi Pyhäjärvi ja Roosa Heikkiniemi pitää saada kiinni.
• Meillä isossa roolissa tulee olemaan syöttöpeli. Meidän on saatava syötöllä vastustajan peliä rikki, sillä laidoissa sillä on lyöntivoimaa.
Jymyn osalta edessä on liigakarsinnat, mutta vastustaja ensimmäiseen vaiheeseen runkosarjassa kahden viimeiseksi sijoittuneen välillä on vielä auki.
• Meitä vastaan liigakarsinnassa voi tulla LiigaPloki, Artic Volley tai LP Vampula. Yksi ottelu voi näiden kolmen kohdalla merkitä sitä pelaavatko he meitä vastaan liigapaikasta vai pelaavatko jopa mitaleista, Mutka laskeskelee.
JARI HAKALA

JymyVolley - Arctic Volley
2023-03-19 17:00 | Nurmohalli, Länsitie 30, 60550 Seinäjoki, Suomi
